## Rješenje Ustavnog suda Republike Hrvatske broj:U-III-7/2007 od 25. travnja 2007

### NN 48/2007 (14.5.2007.), Rješenje Ustavnog suda Republike Hrvatske broj:U-III-7/2007 od 25. travnja 2007

# USTAVNI SUD REPUBLIKE HRVATSKE

**1658**

Ustavni sud Republike Hrvatske, u Vijeću za rješavanje postupovnih pretpostavki
za odlučivanje o ustavnim tužbama, u sastavu sudac Ivan Matija, predsjednik
Vijeća, te suci Marijan Hranjski i Nevenka Šernhorst, članovi Vijeća, u postupku
koji je ustavnom tužbom pokrenula N. B. iz D., na sjednici održanoj 25. travnja
2007. godine, jednoglasno je donio

## RJEŠENJE

I. Ustavna tužba se odbacuje.
II. Ovo rješenje objavit će se u »Narodnim novinama«.

```
Obrazloženje
```

1. Podnositeljica je podnijela ustavnu tužbu protiv presude Županijskog suda u
Dubrovniku, broj: Gž-1073/05, Gž-1074/05 od 26. listopada 2006. godine, kojom je
odbijena kao neosnovana njezina žalba i potvrđena presuda Općinskog suda u
Dubrovniku, broj: P-132/05 od 28. travnja 2005. godine. Navedenom
prvostupanjskom presudom odbijena je podnositeljica kao tužiteljica sa zahtjevom
da joj tužena Republika Hrvatska na ime naknade svi nedaća koje je
podnositeljica doživjela slijedom nezakonito oduzete vozačke isprave isplatiti
iznos od neto 100,00 kuna dnevno za svaki dan počam od 18. srpnja 1992. godine,
pa do dana uručenja nove vozačke isprave u zamjenu za onu nezakonito oduzetu.

*Ustavna tužba nije dopuštena.*
2. Odredbe članka 62. stavka 2. i 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst, u
nastavku: Ustavni zakon) propisuju:
*»Ako je zbog povrede ustavnih prava dopušten drugi pravni put, ustavna tužba
može se podnijeti tek nakon što je taj pravni put iscrpljen. U stvarima u kojima
je dopušten upravni spor, odnosno revizija u parničnom i izvanparničnom
postupku, pravi put je iscrpljen nakon što je odlučeno i o tim pravnim
sredstvima«.*3. Prema noveliranoj odredbi članka 382. stavka 1. točke 1. Zakona o parničnom
postupku (»Narodne novine«, broj 53/91, 91/92, 112/99, 88/01 i 117/03) stranke
mogu podnijeti reviziju protiv drugostupanjske presude ako vrijednost predmeta
spora pobijanog dijela presude prelazi 100.000,00 kuna.
4. U smislu odredbe članka 10. stavka 3. Zakona o izmjenama i dopunama Zakona o
parničnom postupku (»Narodne novine«, broj: 53/91., 91/92 i 112/99.), o reviziji
izjavljenoj protiv pravomoćne odluke drugostupanjskog suda, koja je donesena
nakon stupanja na snagu tog Zakona, rješava se po tom izmijenjenom Zakonu.
5. Budući vrijednost predmeta spora pobijanog dijela pravomoćne drugostupanjske
presude prelazi iznos od 100.000,00 kuna, to je u smislu novelirane odredbe
članka 382. stavka 1. točke 1. Zakona o parničnom postupku, podnositeljica
protiv osporene presude mogla izjaviti reviziju.
6. Obzirom na činjenicu da u konkretnom slučaju podnositeljica nije izjavila
reviziju odnosno nije iscrpila dopušteni pravni put, na temelju članka 72.
Ustavnog zakona, riješeno je kao u izreci.
7. Objava ovog rješenja temelji se na članku 29. stavku 1. Ustavnog zakona.

Broj: U-III-7/2007
Zagreb, 25. travnja 2007.

USTAVNI SUD REPUBLIKE HRVATSKE
Predsjednik Vijeća
**mr. sc. Ivan Matija**, v. r.

Rješenje, NN 48/2007-1658
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)